Diari Oficial de la Generalitat Valenciana


Sumari del DOGV 2426, del 12-01-1995 (1995/833534)

ORDRE de 19 de desembre de 1994, de la Conselleria d'Agricultura, Pesca i Alimentació, per la qual es regula el procediment de sol·licitud d'ajuda als productors de determinats cultius herbacis (cereals, oleaginoses i proteaginoses) per a la campanya de comercialització 1995-96 (collita 1995) i la declaració de superfícies farratgeres per a l'obtenció de primes ramaderes en l'any 1995.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/12/19/(1)/dof/vci/html**

### Dades del document

Número de DOGV
:   2426

Data del DOGV
:   12-01-1995

Secció del DOGV
:   DISPOSICIONS GENERALS

Número del document
:   1995/833534


Data del document
:   19-12-1994

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

ORDRE de 19 de desembre de 1994, de la Conselleria d'Agricultura, Pesca i Alimentació, per la qual es regula el procediment de sol·licitud d'ajuda als productors de determinats cultius herbacis (cereals, oleaginoses i proteaginoses) per a la campanya de comercialització 1995-96 (collita 1995) i la declaració de superfícies farratgeres per a l'obtenció de primes ramaderes en l'any 1995.   
L'Ordre de 3 de novembre de 1994, del Ministeri d'Agricultura, Pesca i Alimentació (BOE núm. 269, de 10.11.94), instrumenta l'aplicació en Espanya dels reglaments de la Comunitat Europea que estableixen el règim de suport als productors de determinats cultius herbacis, basat en la concessió de pagaments compensatoris als productors que sembren aquests productes; així mateix, té en compte els reglaments de la Unió Europea que apliquen un factor de densitat d'animals per explotació, atesa la superfície farratgera declarada, i els reglaments que estableixen un sistema integrat de gestió i control de determinats règims d'ajudes comunitàries.  
L'Ordre de 28 d'octubre de 1994, del Ministeri d'Agricultura, Pesca i Alimentació (BOE núm. 261, de 01.11.94), determina els índexs comarcals de guaret per a les terres de cultius herbacis de secà per a la campanya 1995-96 (collita de 1995). En l'article 4 de l'ordre esmentada s'estableix que si l'índex de guaret de l'explotació del peticionari és menor en més de deu punts al coeficient comarcal corresponent, el sol·licitant de l'ajuda per superfície ha de justificar de manera suficient, davant l'òrgan competent de la comunitat autònoma, les pràctiques agronòmiques que donen suport a la sol·licitud i, si la justificació es considera insuficient, es reduirà proporcionalment la superfície d'ajuda.  
Sense perjudici de l'aplicació directa i immediata dels reglaments comunitaris esmentats, com també de la normativa bàsica estatal, convé concretar, puntualitzar i assenyalar determinats aspectes d'aquesta, amb la finalitat de facilitar als agricultors i ramaders de la Comunitat Valenciana l'accés a les ajudes.  
ORDENE  
Article primer. Beneficiaris  
1. En la Comunitat Valenciana podran sol·licitar les ajudes als productors de determinats cultius herbacis (cereals, oleaginoses i proteaginoses), conegudes per ajudes «superfícies», com també justificar la superfície farratgera, els titulars d'explotacions agràries situades totalment, o en la major part, en territori de la Comunitat Valenciana.  
2. A l'efecte d'aquestes ajudes, s'entén per titular d'explotació el productor agrícola amb personalitat física o jurídica, o l'agrupació de persones físiques o jurídiques amb independència del règim jurídic de l'agrupació i els seus membres.  
3. Cada titular d'explotació presentarà una única sol·licitud d'ajuda «superfícies» on s'indiquen, entre altres aspectes, les parcel·les agrícoles, incloses les superfícies farratgeres, les parcel·les retirades de la producció i les que s'hagen deixat en guaret. S'exclouran únicament les parcel·les destinades a cultius arboris o aprofitaments exclusivament forestals.  
Article segon. Sol·licituds i impresos  
1. Els interessats faran les sol·licituds d'ajuda en formularis o impresos habilitats per la Conselleria d'Agricultura, Pesca i Alimentació.  
2. Els impresos estaran disponibles a les oficines comarcals i els serveis territorials de la Conselleria d'Agricultura, Pesca i Alimentació d'Alacant, Castelló i València.  
Article tercer. Termini de presentació i objecte de les sol·licituds  
1. Els titulars d'explotacions agràries hauran de presentar, en el termini comprés entre el 9 de gener de 1995 i el 28 de febrer del mateix any, una única sol·licitud d'ajuda «superfícies», sempre que desitgen:  
- Obtenir els pagaments compensatoris per a determinats cultius herbacis (cereals, oleaginoses, proteaginoses) i el lli no tèxtil, que s'estableixen en l'apartat 3 de l'article quart del Reglament CEE 1.765/1992.  
- Obtenir les ajudes per superfície per a certes lleguminoses de gra (llentilles, cigrons, veces i erbs).  
- Justificar la superfície farratgera a l'efecte del càlcul del factor de densitat ramadera que s'estableix en l'article quart del Reglament CEE 805/1968, que limita el nombre total d'animals amb dret a prima en el sector boví, tret de quan les unitats de ramat major de l'explotació que s'hagen de prendre en consideració per al càlcul esmentat no siguen superiors a 15, excepte si sol·liciten el benefici d'import complementari d'aquestes primes.  
No obstant això, donat cas que una sol·licitud d'ajuda «superfícies» només es referisca a prats permanents, es podrà presentar juntament amb la primera sol·licitud de prima ramadera, sempre que aquesta última siga presentada després del termini establert en el primer paràgraf i com a molt tard l'1 de juliol de 1995.  
2. Es podran admetre sol·licituds d'ajuda «superfícies» fins a 20 dies naturals després de la data límit considerada en l'apartat anterior, amb l'aplicació d'una reducció de l'u per cent per dia hàbil de retard en els imports de les ajudes, excepte en el cas manifest de força major provada adequadament. Si el retard fóra superior als 20 dies naturals, la sol·licitud no s'admetrà i es perdrà el dret d'ajudes.  
Article quart. Punts de presentació i continguts de les sol·licituds  
1. La sol·licitud d'ajuda «superfícies», única per explotació, es presentarà a les oficines de la Conselleria d'Agricultura, Pesca i Alimentació esmentades en l'article segon d'aquesta ordre i als altres llocs i formes a què fa referència l'article 38 de la Llei 30/1992.  
2. Per a cada una de les parcel·les agrícoles de l'explotació s'expressarà:  
- La superfície en hectàrees, amb dos decimals.  
- La localització, amb referències cadastrals.  
- El tipus de conreu o producte sembrat (amb expressió de la varietat en els casos de colza), o que es preveja sembrar en primavera de 1995, com també el tipus de retirada de terres pel qual s'opta segons l`Ordre Ministerial de 28 d'octubre de 1994.  
3. Excepcionalment, quan es tracte de superfícies farratgeres de titularitat pública o aprofitament de pastures utilitzades en comú per més d'un productor, s'anotaran únicament les referències relatives a la situació de les dites parcel·les (província i municipi) amb indicació expressa del tipus d'utilització. Les autoritats locals o provincials competents presentaran a la Conselleria d'Agricultura, Pesca i Alimentació un certificat de les superfícies objecte de l'adjudicació de pastures amb la indicació de les referències cadastrals.  
4. En el cas que es declaren superfícies de regadiu, la Conselleria d'Agricultura, Pesca i Alimentació comprovarà, a la vista de les dades cadastrals, la correcció de la declaració; si la parcel·la no consta en el cadastre com a regadiu, se li aplicaran les ajudes corresponents al secà.  
Article cinqué. Documentació addicional a la sol·licitud  
Els titulars d'explotacions agràries han de presentar juntament amb la sol·licitud d'ajuda «superfícies» la documentació següent:  
a) Fotocòpia del NIF, per a persones físiques, o fotocòpia del CIF, per a persones jurídiques.  
b) Certificat bancari que justifique que el compte corrent, la llibreta, etc., ressenyat en la sol·licitud correspon al sol·licitant.  
c) Cèdula cadastral o certificat expedit pel centre de gestió cadastral o l'ajuntament corresponent.  
d) Croquis acotats que permeten situar i localitzar les parcel·les agrícoles per a les quals se sol·liciten els pagaments compensatoris o que es declaren com a superfícies farratgeres, quan aquestes parcel·les no coincidisquen amb una o diverses parcel·les cadastrals íntegrament, en el cas que les parcel·les cadastrals ocupades parcialment tinguen una superfície superior a 10 hectàrees.  
En el cas de les parcel·les agrícoles declarades de retirada obligatòria (rotativa, fixa o lliure), caldrà presentar el corresponent croquis sempre que la superfície neta utilitzada de la parcel·la agrícola no es corresponga amb una o diverses parcel·les cadastrals íntegrament.  
e) En el cas de superfícies utilitzades en comú, el certificat d'adjudicació expedit per les autoritats competents en el qual s'expresse el nombre d'hectàrees assignades.  
f) Donat el cas que el titular estime que l'índex de guaret tradicional fixat per a la seua comarca en l'Ordre Ministerial de 28 d'octubre de 1994 siga superior al guaret que deixa en la seua explotació, ho haurà de justificar mitjançant un informe agronòmic d'un tècnic competent.  
g) Quan la sol·licitud estiga firmada per una persona diferent del titular, autorització expressa d'aquest.  
Article sisé. Modificació de les sol·licituds i requisits  
1. Els titulars d'explotacions agràries que hagen presentat les sol·licituds d'ajuda «superfícies» en la forma i els terminis exposats anteriorment, podran modificar-les mitjançant un escrit, fins al 15 de maig de 1995, sense cap penalització, en els supòsits següents:  
a) Error material manifest en emplenar el document.  
b) Canvi de titularitat justificat adequadament.  
c) Canvi de conreu o utilització de la parcel·la agrícola.  
2. En tot cas, caldrà tenir en compte el que segueix:  
a) No es podran admetre noves parcel·les de les ja declarades com a retirades de la producció per complir l'obligació de retirada de terres, prevista en l'apartat 1 de l'article 7 del Reglament CEE 1.765/1992, excepte quan, en el període en què es poden introduir modificacions, un productor del règim general:  
- Decidisca, conformement s'autoritza en l'apartat c) de l'article 4.2 del Reglament CEE 3.887/1992, utilitzar, per a un cultiu afectat pel sistema integrat, una parcel·la agrícola inicialment declarada per a un cultiu no afectat pel sistema integrat (en aquests casos, les parcel·les compliran els requisits exigits en l'article tercer del Reglament CEE 762/1994 per a les terres retirades.  
- Adquirisca, en els supòsits previstos en el guió de l'apartat a) de l'article 4.2 del Reglament CEE 3.887/1992, per qualsevol títol legítim justificat adequadament, parcel·les agrícoles declarades retirades de la producció en la sol·licitud d'ajuda «superfícies» presentada per l'anterior titular de l'explotació.  
b) Anàlogament, no podran afegir-se parcel·les a les declarades com a superfícies farratgeres, llevat que aquelles ja hagueren estat incloses com a tals en la sol·licitud d'ajuda «superfícies» presentada per un altre titular que haguera transmés, per qualsevol títol legítim justificat adequadament, el dret d'explotació de les parcel·les al nou titular després de l'1 de gener de 1995.  
Article seté. Pagaments  
El pagament de l'ajuda es realitzarà en la forma i els terminis que s'establisquen en la normativa aplicable, i solament d'aquelles sol·licituds sobre les quals haja hagut una resolució favorable de la Conselleria d'Agricultura, Pesca i Alimentació.  
Si en les dates límit previstes en l'article 12 de l'Ordre de 3 de novembre de 1994 no s'haguera produït una resolució favorable o desfavorable per part de la Conselleria d'Agricultura, Pesca i Alimentació per a alguna sol·licitud, s'entendrà desestimada.  
Article vuité. Controls  
Pel que fa a possibles controls dels cultius, caldrà mantenir-los plantats, o, si no pot ser, les restes de collita, com a mínim fins a les dates que s'assenyalen a continuació:  
- 30 de setembre de 1995, per a gira-sol i dacsa.  
- 30 de juny de 1995, per a la resta de conreus.  
Tot això sense perjudici del que es disposa en el Reglament CEE 819/1993 per a conreus oleaginosos.  
Article nové. Devolució de bestretes i cobraments indeguts  
En els casos en què els productors hagen de tornar les bestretes rebudes o qualsevol pagament percebut indegudament, hauran de reemborsar aquests imports amb l'augment de l'interés calculat segons el termini transcorregut entre el pagament i el reemborsament per part del beneficiari, al tipus de demora establert en la Llei de Pressupostos Generals de l'Estat per a 1995, excepte quan el pagament indegut s'haja fat per error de l'administració, en què no s'aplicarà cap interés.  
DISPOSICIONS FINALS  
Primera  
Es faculta la Direcció General de Producció Agrària i Pesca perquè dicte les disposicions que calga per al desplegament i l'aplicació d'aquesta ordre.  
Segona  
Aquesta ordre vigeix des de l'endemà de la publicació en el Diari Oficial de la Generalitat Valenciana.  
València, 19 de desembre de 1994  
El conseller d'Agricultura, Pesca i Alimentació,  
JOSEP MARIA COLL I COMIN


Còpia Permalink ELI